Țara suferă de pe urma efectelor provocate de decenii de conflict, la care s-au adăugat o criză economică fără precedent și creșterea prețului alimentelor; 25 % din populație este afectată de niveluri foarte ridicate de insecuritate alimentară gravă. În cursul anului, cea mai mare parte a ajutorului umanitar al UE – 55,7 milioane EUR – a fost destinată asistenței alimentare, asistenței nutriționale și tratamentului nutrițional, în special pentru copiii cu vârsta sub 5 ani și femeile însărcinate sau care alăptează. Pentru a spori accesul populației la protecția socială pe termen lung în Sudan, UE oferă, pe lângă finanțarea ajutorului umanitar, asistență pentru dezvoltare, destinată să ajute comunitățile să își consolideze reziliența.

Din cele 17,4 milioane de persoane care trăiesc în Nigeria, Niger, Camerun și Ciad, 10,7 milioane de persoane au nevoie de asistență umanitară, inclusiv peste 6 milioane de copii. UE a furnizat aproximativ 64 de milioane EUR sub formă de ajutor umanitar multisectorial.

UE a furnizat alimente în sezonul dintre recolte, precum și tratament nutrițional pentru copiii care sufereau de malnutriție severă acută și aveau nevoie de îngrijiri vitale. În plus, UE a lucrat în mod activ la realizarea legăturii dintre domeniul umanitar și cel al dezvoltării, pentru a consolida reziliența persoanelor afectate de criză și pentru a aborda cauzele profunde ale insecurității alimentare și ale subnutriției acute.

UE a furnizat 36 de milioane EUR ca asistență umanitară pentru criza populației rohingya, atât în Bangladesh, cât și în Myanmar, sub formă de asistență medicală de bază, apă, salubrizare, adăpost, nutriție, educație, protecție, sprijin psihologic și asistență pentru reducerea riscurilor de dezastre.

Populația rohingya din Myanmar a fost supusă discriminării sistematice și violenței direcționate. La sfârșitul anului 2019, 855 000 de refugiați rohingya fuseseră înregistrați de UNHCR la Cox’s Bazar (Bangladesh), o mega-tabără suprapopulată. Refugiații erau complet dependenți de ajutorul umanitar, din cauză că erau lipsiți de libertatea de mișcare, de oportunități de subzistență și de acces la servicii sociale. În plus, zona este extrem de predispusă la dezastre naturale. Aproximativ 600 000 de rohingya trăiau în continuare în statul Rakhine din Myanmar/Birmania în condiții deplorabile, o parte dintre aceștia fiind izolați în tabere și complet dependenți de ajutorul umanitar.

Uganda a găzduit 1,41 milioane de refugiați, dintre care 91 % erau din Sudanul de Sud și din Republica Democratică Congo. În plus, din august 2018, țara a fost expusă unui risc ridicat de infectare cu boala virală Ebola din țara vecină RDC, care s-a confruntat cu cel mai mare focar epidemic înregistrat vreodată. UE a alocat 33 de milioane EUR pentru protecție, asistență alimentară, asistență medicală, accesul la apă potabilă și servicii de salubrizare, precum și pentru asistență în materie de educație pentru refugiați și comunitățile lor gazdă. De asemenea, a fost acordat sprijin pentru pregătirea, monitorizarea și răspunsul în ceea ce privește boala virală Ebola, precum și pentru a spori reziliența și autonomia persoanelor celor mai vulnerabile, în vederea reducerii dependenței acestora de ajutorul pe termen lung.

Filipine

Mindanao suferă de pe urma unor conflicte interne de lungă durată, iar aproximativ 400 000 de persoane au nevoie de asistență umanitară (inclusiv persoane strămutate în interiorul țării și persoane returnate). În plus, Filipine este una dintre țările cele mai expuse la dezastre din lume. UE a alocat acestei țări un total de 6,7 milioane EUR pentru asistență umanitară destinată persoanelor afectate de conflicte din Mindanao (adăposturi de urgență, servicii de aprovizionare cu apă, de salubrizare și de igienă, asistență medicală, produse alimentare și articole nealimentare, educație), precum și pentru intervenții de urgență în caz de dezastre naturale și acțiuni de pregătire pentru dezastre.

Criza din Siria

Conflictul din Siria a ajuns la cel de al nouălea an, iar peste 11 milioane de persoane au nevoie de asistență umanitară în interiorul țării. UE a furnizat o sumă totală de 260 de milioane EUR pentru asistență vitală în interiorul Siriei și pentru asigurarea de alimente, medicamente, apă și adăpost pentru refugiații sirieni din Liban, Iordania și Egipt. În țările învecinate Liban și Iordania, finanțarea umanitară din partea UE a contribuit la acordarea de asistență în numerar pentru refugiații cei mai vulnerabili, aceasta reprezentând modalitatea de ajutor cea mai eficientă din punctul de vedere al costurilor și cea mai demnă.

DG ECHO a fost implicată direct în inițiative diplomatice internaționale cum ar fi cea de a treia conferință privind „Sprijinirea viitorului Siriei și al regiunii”, desfășurată la Bruxelles, grupul operativ umanitar al Grupului internațional de sprijin pentru Siria de la Geneva și întâlnirile înalților funcționari organizate în februarie la Geneva și în noiembrie la Copenhaga.

Irak

În Irak, 6,7 milioane de persoane au continuat să aibă nevoie de asistență umanitară, inclusiv 1,6 milioane de persoane strămutate în interiorul țării, dintre care 375 000 se aflau în tabere. DG ECHO a desfășurat operațiuni în valoare de 38 de milioane EUR pentru a asigura asistență medicală de urgență, adăpost de bază, apă potabilă, salubrizare și igienă și protecție umanitară, cu o atenție deosebită pentru persoanele strămutate în interiorul țării. Aceasta a finanțat asistența acordată victimelor violenței sexuale, precum și terapia fizică și sprijinul de reabilitare pentru victimele conflictului, în special pentru grupurile vizate, precum yazidiții, în nord-vestul Irakului.

DG ECHO a sprijinit reluarea serviciilor publice de bază în zonele afectate de război, contribuind la întoarcerea în țară a 4,5 milioane de persoane. Sprijinul a inclus educația în situații de urgență, pentru a contribui la întoarcerea copiilor la școală, adesea după ani de întrerupere.

DG ECHO a oferit asistență juridică familiilor pentru a obține documentele de identitate pierdute sau neemise sub controlul așa-numitului Stat Islamic, servicii de bază în închisori supraaglomerate, asistență pentru minorii din centrele de detenție, precum și mecanisme comunitare de reintegrare a foștilor copii-soldați.

Yemen

Această țară se confruntă cu cea mai mare criză umanitară din lume: 24,1 milioane de persoane (80 % din populație) au nevoie de asistență, 3 milioane dintre acestea fiind strămutate în interiorul țării. Insecuritatea alimentară afectează 20 de milioane de yemeniți, cel puțin 238 000 de persoane trăind în condiții de foamete. În plus, țara se confruntă cu o prăbușire a sistemului de sănătate care a lăsat 19,7 milioane de persoane în dificultate, 460 000 de cazuri suspectate de holeră, importuri restricționate și insuficiente de alimente, combustibil și medicamente și închiderea școlilor.

DG ECHO a desfășurat operațiuni cu o valoare de 115 milioane EUR pentru a furniza alimente, asistență medicală, educație, apă, adăpost și truse de igienă pentru persoanele din zonele afectate de război și pentru populațiile strămutate. Finanțarea a fost utilizată pentru tratamentul copiilor afectați de malnutriție severă, combaterea epidemiei de holeră și a focarelor de rujeolă și difterie, recuperarea persoanelor invalide, reabilitarea sălilor de clasă și sprijinirea serviciilor de transport aerian umanitar ale ONU (UNHAS), care asigură transportul aerian și maritim critic și fiabil pentru personalul umanitar.

Turcia

Turcia continuă să găzduiască cea mai mare comunitate de refugiați din lume, cu 3,6 milioane de sirieni aflați sub protecție temporară și aproximativ 370 000 de persoane de alte naționalități înregistrate sub protecție internațională. În total, în cadrul primei și al celei de a doua tranșe a Instrumentului pentru refugiații din Turcia, UE a acordat 2,4 miliarde EUR sub formă de ajutoare umanitare, care au sprijinit aproximativ 1,7 milioane de refugiați prin intermediul a 64 de proiecte gestionate de 19 organizații partenere care își desfășoară activitatea în domeniul nevoilor de bază, al educației non-formale, al protecției și al asistenței medicale.

În 2019, DG ECHO a contractat 1,021 miliarde EUR, în mare parte pentru Plasa de siguranță socială de urgență. Acest program emblematic a oferit plăți lunare în numerar unui număr de 1,7 milioane de refugiați, prin intermediul unui card de debit menit să răspundă nevoilor lor de bază. Programul de educație în situații de urgență denumit „Transferuri condiționate de numerar pentru educație” a ajuns la peste 560 000 de copii. Acesta oferă transferuri de numerar către familiile vulnerabile pentru a promova înscrierea și prezența regulată la școală a copiilor refugiați.

Balcanii de Vest

La începutul anului 2018 a apărut o nouă „sub-rută” pentru refugiați, care trece prin Bosnia și Herțegovina către Croația și Slovenia. 29 000 de persoane care aveau nevoie de protecție au sosit în Bosnia și Herțegovina în 2019, față de 24 000 în 2018. Numărul total de migranți și refugiați din această țară este de aproximativ 8 000, dintre care aproximativ 2 000 nu au o locuință, adăpostindu-se în spații ocupate abuziv, clădiri abandonate sau în gări. Ajutorul umanitar al UE pentru Bosnia și Herțegovina s-a ridicat la 3,8 milioane EUR. Prin intermediul partenerilor săi umanitari, DG ECHO a furnizat asistență medicală, protecție și asistență de proximitate (inclusiv identificarea persoanelor vulnerabile, furnizarea de produse alimentare și nealimentare de urgență, îngrijiri medicale etc.) refugiaților și migranților.

Ucraina

Conflictul afectează peste 5,2 milioane de persoane, dintre care 3,5 milioane au nevoie de asistență umanitară, în special în zonele necontrolate de guvern și în zonele situate de ambele părți ale liniei de contact. UE, împreună cu statele sale membre, reprezintă cel mai mare donator de asistență umanitară și pentru redresare/dezvoltare rapidă pentru Ucraina. UE a furnizat peste 762,5 milioane EUR de la începutul conflictului, din care aproximativ jumătate a constituit ajutor umanitar. UE (prin intermediul CE) a furnizat până în prezent peste 141,8 milioane EUR sub formă de ajutor umanitar, din care 23 de milioane EUR au fost alocate în 2019 unui număr de 11 parteneri care lucrează de ambele părți ale liniei de contact în 6 sectoare de intervenție: sănătate, adăposturi, apă, igienă și salubrizare (WASH), educație, nevoi de bază și protecție.

Libia